text: Tidl. partiformand vælger side
  07 september 2011 kl. 06.27
  Tidligere formand for De Konservative, Bendt Bendtsen, blander sig nu i det konservative trekants-opgør i Sydjylland.
  Han anbefaler at stemme personligt på finansordfører Mike Legarth frem for blandt andre politisk ordfører Carina Christensen og videnskabsminister Charlotte Sahl Madsen, skriver JydskeVestkysten.
  De tre profiler stiller alle op i Sydjylland, hvor de konservative ser ud til kun at kunne hente et enkelt mandat.
  Bendt Bendtsen, der i dag sidder i Europa Parlamentet, er i denne uge fløjet fra Bruxelles til Sydjylland, hvor han med brochurer, avisreklamer og radiospots erklærer sin støtte til Mike Legarth.
  Den tidligere partiformands indblanding vækker forundring i store dele af det konservative bagland i Sydjylland, erfarer JydskeVestkysten.
  Jan Holdt Matthiesen, formand for De Konservative i Vejle, hvor Carina Christensen stiller op, vil gerne sætte ord på:
  - Jeg synes ikke, han burde blande sig. Det er ikke rigtigt gjort af en tidligere formand at pege på en kandidat frem for en anden. Det kan give splid, når nu man forsøger at køre en pæn og sober valgkamp, siger han.
  Men formanden for De Konservative i Sydjyllands Storkreds, Kurt Bjørndahl, maner til besindighed og fastslår, at støtten fra den tidligere partiformand ligger inden for de interne spilleregler.
  Avisens artikel med billed-dokumentation.
  